ที่ประชุมรัฐมนตรีการค้าเอเปค รับรองแถลงการณ์ร่วม 3 ฉบับ
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เข้าร่วมการประชุมรัฐมนตรีการค้าเอเปค (Ministers Responsible for Trade Meeting :MRT) ผ่านระบบประชุมทางไกล เมื่อช่วงค่ำวานนี้ (5 มิ.ย.64) โดยได้กล่าวถ้อยแถลงในนามประเทศไทยเกี่ยวกับการรับมือกับวิกฤตโควิด-19 และระบบการค้าพหุภาคี รวมทั้งร่วมรับรองแถลงการณ์สำคัญ 3 ฉบับ โดยเอเปคจะใช้การค้าฟื้นฟูเศรษฐกิจและสนับสนุนระบบการค้าพหุภาคีขององค์การการค้าโลก (WTO)ให้มีบทบาทเพื่อสร้างความมั่งคั่งให้เกิดขึ้นในภูมิภาค , การอำนวยความสะดวกการค้าสินค้าวัคซีนโควิด-19 และสินค้าจำเป็น และสนับสนุนการเคลื่อนย้ายสินค้าจำเป็นเพื่ออำนวยความสะดวกทางการค้าขนส่งและโลจิสติกส์  ซึ่งการประชุมครั้งนี้ประเทศไทยเห็นด้วยกับประเด็นการผลักดันยกเว้นการคุ้มครองทรัพย์สินทางปัญญาของวัคซีนโควิด-19 ขององค์การการค้าโลก (WTO) ที่จะมีการหารือในการประชุมรัฐมนตรีองค์การการค้าโลกสมัยสามัญครั้งที่ 12 (MC12) ปลายปีนี้ ที่นครเจนีวา ประเทศสวิสเซอร์แลนด์  พร้อมยืนยันในที่ประชุมจะปฏิบัติตามข้อตกลงในการอำนวยความสะดวกทางการค้าภายใต้กติกาของ WTO ซึ่งขณะนี้ไทยอยู่ระหว่างเร่งฉีดวัคซีนให้กับประชาชนให้ทั่วถึงตามเป้าหมายโดยเร็ว